
Karen Booth

Hjertet får en sjanse

Oversatt av Silje Andersen

MINISERIE: MØTER I MÅNESKINN


At den lille byen Moonlight Ridge ruger på hemmeligheter, blir de tre hjemvendte snart klar over … Dette er del to i den romantiske miniserien Møter i måneskinn.

Karen Booth er en jente fra den midtvestre delen av USA som har forflyttet seg til Sørstatene, og hun vokste opp med 80-tallsmusikk og gjentatte lesninger av boken Forever av Judy Blume. Når hun tar seg en pause fra romantikkskrivingen, lytter hun enten til musikk sammen med barna, som nå går på college, eller så prøver hun å overtale ektemannen til å lage en cocktail til henne.


Til Joss Wood og Reese Ryan, mine kjære venner og Harlequin Desire-søstre.

Jeg er så inderlig glad i dere begge to!

Autumn Kincaid la sin ære i å være optimist. Hun grep enhver sjanse til å leve i nuet. Det var dessverre ikke nok til å hindre fortiden i å holde tritt med henne. Det så man på dagens overskrift på et sladrenettsted: «Bryllupsplanlegger forlatt ved alteret – datteren til kontroversiell Hollywood-produsent ble ydmyket».

Hun holdt hardt rundt rattet på den sølvfargede BMW-en sin da hun nærmet seg oppkjørselen til Moonlight Ridge, luksusferiestedet i fjellene i Asheville i North Carolina. Her jobbet hun som uavhengig bryllupsplanlegger, og hun delte alle inntektene fra bryllupene med feriestedet. Det var snart tre måneder siden forloveden dumpet henne. Dette var ikke sensasjonelle nyheter. Nei, tabloidavisene valgte å lage et oppkok av den triste historien om bryllupsplanleggeren som ble forlatt ved alteret, fordi det ga dem en mulighet til å skrive om faren hennes. Det betydde leserklikk og penger. Faren hennes var en mektig mann som hadde falt i vanære, og det var en god måte for mange å tjene penger på. Og Autumn betalte prisen, som så mange ganger før.

Hun sukket da hun kjørte inn på parkeringsplassen, før hun steg ut av bilen og marsjerte opp til hovedinngangen til det historiske gjestgiveriet Moonlight Ridge. Gjestgiveri var misvisende. Det var et gjestgiveri på samme måte som en herskapshus var et hus. Det var nesten hundre år gammelt, og digert. Det var en labyrint av saler og rom, som alle hadde elegante og vakre detaljer, som håndskåret stein, eksotisk treverk og marmorgulv. Autumn elsket å planlegge bryllup for Moonlight Ridge, men denne siste negative nyhetsartikkelen satte kontrakten med luksusferiestedet på prøve. Det var vanskelig nok å overbevise moderne bruder om at det noe utdaterte Moonlight Ridge var det rette stedet å feire et bryllup. Ting hadde imidlertid endret seg litt med renoveringen de nettopp hadde utført. Hun tenkte at jobben ville bli lettere – helt til tabloidavisene dukket opp igjen.

Hun ble dårlig i magen av tanken på å måtte utføre mer skadebegrensning, men hun måtte se framover og innse at det var hennes lodd i livet. Hun holdt hodet høyt og gikk inn og gjennom lobbyen, før hun gikk oppover de brede trappene til kontorene i tredje etasje, hvor hun skulle møte bestevenninnen sin, Molly Haskell, som også var feriestedets bestyrer.

Molly så opp fra skrivebordet der hun satt med telefonrøret inntil øret. Øynene hennes var vanligvis skinnende grønne, men nå var de mørke av bekymring. Hun vinket inn Autumn, snudde stolen og så ut over den frodige skogen utenfor vinduet. Juni i Asheville var noe for seg selv, noe trærne og blomstene vitnet om. Autumn satte seg stille ned og ventet tålmodig, selv om hun satt og vippet opp og ned med beinet.

«Jeg har forståelse for det. Jeg håper du finner et annet sted til bryllupet», sa Molly til den hun snakket med.

Det vred seg i magen til Autumn. Hadde nok en brud meldt avbud? Dette hadde skjedd før, rett etter den første runden med negativ omtale da Autumn så brutalt ble forlatt ved alteret. Som om det ikke var nok å slite med et knust hjerte, måtte hun også takle ydmykelse og at jobben gikk rett vest.

«Absolutt. Jeg skal be regnskapsavdelingen om å refundere depositumet umiddelbart. Ta gjerne kontakt igjen dersom du ombestemmer deg.» Molly snurret rundt i stolen, la på røret og smilte søtt til Autumn. Det var en eim av medlidenhet i luften. «Hvordan går det? Går det bra med deg?» spurte hun.

«Jeg skulle til å si at det går bra, men nå er jeg ikke så sikker. Var det nok en avlysning?»

Molly skuttet seg. «Ja, dessverre. Blair Morgan. Moren ringte og sa de ikke likte den negative publisiteten. Det virket ikke som om de var klar over hvem faren din er.»

«Vet Mr. Holloway om artikkelen denne gangen? Jeg vet at du klarte å holde den forrige skjult for ham.» Jameson Holloway eide Moonlight Ridge. Han hadde vært bestyrer for flere tiår siden, og arvet stedet etter Tip O’Sullivan, den takknemlige, men barnløse eieren av det store feriestedet. Autumn hatet å skuffe Jameson. Han var snill og sjenerøs, og han hadde et rykte å opprettholde. Han var en høyt verdsatt mann i Asheville.

«Jeg tror ikke han vet det. Jeg og Mack gjør det vi kan for å unngå at han hører nyheter han kan bli stresset av. Og holde ham unna sigarer.»

Autumn lo. Alle visste at Jameson elsket sigarer, men han hadde hatt en hjernehendelse for noen måneder siden, og fikk ikke lov til å røyke. Molly forklarte at en hjernehendelse var en annen måte å si at han så vidt hadde unngått en faktisk hjerneaneurisme på. Heldigvis var han etter sigende på bedringens vei i hjemmet sitt på Moonlight Ridge. Alle var likevel bekymret, spesielt de tre adoptivsønnene hans, Mack, Grey og Travis. Brødrene kom tilbake til Asheville fra sine respektive hjem i USA for å passe på Moonlight Ridge mens Jameson kom til hektene. Mack kom først, mens Grey og Travis skulle ta over i løpet av de neste månedene. Det hadde vist seg å være flaks for Molly, for hun og Mack hadde vært barndomskjærester, og var nå forelsket igjen. Autumn var glad på hennes vegne, selv om hennes eget kjærlighetsliv ikke hadde gått som hun hadde ønsket.

«Jeg håper de kan holde dette unna Mr. Holloway», sa Autumn. «Jeg mener, det er tre måneder siden Jared dumpet meg. Er ikke dette gammelt nytt?»

Molly reiste seg og gikk rundt skrivebordet, bøyde seg ned og tok Autumn i hendene. Hun kikket opp på Autumn med de store, grønne øynene sine og skjøv noen store, blonde krøller bak øret. «Ja og nei. Jeg tror du er så ivrig etter å gå videre at du glemmer at mange fortsatt tenker på det.»

Stemte det faktisk? Autumn ville ikke tro på det. «Jeg er en overlever. Det vet du. Jeg børster av meg og går videre.»

«Og jeg synes at du gjør en god jobb. Jeg vet hvor hardt du prøver.»

«Tusen takk, jeg setter pris på det», sa Autumn. «Og jeg skal ikke la flere bruder svikte oss.»

Molly bet seg i underleppen, og Autumn merket at hun nølte. «Vel, når vi snakker om det. I morges sa Mack at han synes at brødrene bør være mer involvert i bryllupsdelen av driften. I det minste en stund. Helt til dette går over og vi står stødigere. Kanskje vi kan få noen flere bookinger.»

Autumn hadde ikke regnet med dette. Hun tenkte at Molly kanskje ville stramme litt til, men brødrene? «Hva vet vel de om brylluper? Mack eier bryggerier, Travis er kokk og den tredje broren er arkitekt, ikke sant?»

«Ja. Grey er økoarkitekt. Hans spesialfelt er å hjelpe store selskaper å bygge miljøvennlige bygninger. Og jeg tror det er ham du kommer til å jobbe med.»

«Bygg og bruder. Det gir jo mening.» Autumn ville ikke himle med øynene, men dette var Molly. Hun kjente til Autumns form for humor.

«Mack må fortsatt snakke med ham om det. Han kommer tilbake til Asheville i dag.»

«Hvor lenge blir han?»

«Hele sommeren. Han er opphengt i det. Han vil ikke være her lenger enn nødvendig.»

Autumn likte ikke tanken på Grey Holloway, men hadde hun egentlig noe valg? Hun hadde forårsaket problemer, og hun måtte forsøke å fikse dem. «Greit.»

«Hør her. Jeg tror det blir bra. Grey vet hvordan han skal drive en vellykket bedrift, og han er skikkelig flink med tall. Han kjenner mange av familiene i Asheville fra da han bodde her, og det kan bli nyttig.» Molly reiste seg og gikk tilbake til stolen.

Autumn la hendene rundt midjen. Dette var ikke kroppsspråket til en glad person, men det var en naturlig reaksjon. Alt hadde gått så bra helt til Jared dumpet henne. Han hadde tilsynelatende vært perfekt for henne, en mann med store planer og drømmer, men som også var jordnær og ærlig. Kjærligheten – og drømmebryllupet – gikk i stykker da Jared fikk et jobbtilbud av et stort meglerhus i New York, med en absurd lønn. Han hadde spurt om Autumn ville bli med, men det var halvhjertet, og det var da hun skjønte at noe var feil. Han var bekymret for at den berømte familien hennes skulle skade jobbmulighetene hans. Han sa det ikke rett ut, men ansiktet, og etter hvert handlingene, sa mer enn nok. Autumn skulle bare ønske at han ikke hadde ombestemt seg tre dager før de skulle gifte seg. Det hadde vært fint med en forhåndsbeskjed.

Tårene sved i Autumns øyne, men hun skulle ikke gråte, selv ikke foran bestevenninnen. Hun måtte skjerpe seg. «Det går bra. Det var bare ikke meningen at det skulle bli meg og Jared.» Autumn tok av seg brillene og pusset glasset med blusekanten. Verden ble uskarp, så hun tok dem på igjen.

«Ikke bekymre deg. Du kommer til å snu dette, både personlig og jobbmessig. Med Greys hjelp til bryllupsdelen.»

Autumn var fortsatt ikke sikker på dette. «Hva om jeg sier nei? Jeg er ikke ansatt på Moonlight Ridge. Jeg er en uavhengig leverandør. Teknisk sett jobber jeg for meg selv.»

Molly bet seg i leppen igjen, og hun så utilpass ut. «Men siden vi deler inntektene fra bryllupene, kan du gå glipp av en vesentlig inntekt. Har du råd til å si nei? Hvis jeg var deg, ville jeg gjort det jeg kan for å blidgjøre Holloway-brødrene.»

«Står kontrakten min i fare?»

«Bryllupene er en stor inntektskilde for feriestedet, og brødrene endevender på alle deler av forretningene nå. De vil sikre den økonomiske framtiden til Jameson. Og hvis det ikke går bedre økonomisk sett, er det ikke sikkert at vi klarer å redde Moonlight Ridge.»

«Så det betyr ’ja?»

«Ikke la oss tenke på skrekkscenarioer. Bare vis Grey hvor hardt du jobber, og alt det du gjør for å sikre at bryllup på Moonlight Ridge blir vellykkede.»

Autumn var ikke overbevist, men optimisten i henne var villig til å prøve. «Greit. Jeg gjør selvsagt alt du mener jeg burde gjøre. Jeg har ikke tenkt å gi opp på grunn av et par hindringer i veien. Eller en mor til en brud som blir nervøs av meg.»

«Se der, ja!» Molly smilte og reiste seg fra skrivebordet. Autumn tok det som et tegn på at det uformelle møtet var over, og reiste seg også. «Og se positivt på det.»

«Positivt?»

Molly tok tak i skuldrene til Autumn, som for å berolige henne. «Ja. Hvis det blir Grey, er han skikkelig kjekk, og singel.»

«Det er ingen god idé å involvere seg med mannen som holder karrieren min i hendene sine.» Det var mer enn som så, det var hele framtiden hennes. Hun hadde vennet seg til tanken på å bli boende her, og hun måtte få det til å gå.

«Det betyr ikke at det ikke kan bli morsomt å jobbe sammen med ham.» Molly så ertende på henne. «Eller, når jeg tenker meg om, er jeg ikke sikker på om jeg noen gang har sett ham more seg.»

Jeg gleder meg skikkelig til å treffe ham. «Ro deg ned, Molly. Ikke ros Grey Holloway for høyt opp i skyene.»

*

Selv om Grey Holloway nylig hadde vært i Asheville, var det som å gå tilbake i tid da han gikk over dørstokken i hjemmet til adoptivfaren Jameson. «Hallo? Mack?» Han ropte på broren sin i den store foajeen, for han hadde bedt Grey om å møte ham.

«Jeg er her oppe», ropte Mack fra et eller annet sted i andre etasje.

«Jeg kommer», mumlet Grey og gikk gjennom det store, åpne kjøkkenet og forbi spisestuen til baktrappen. Jameson hadde bodd i dette huset, en renovert stall på den store eiendommen, i flere år. Grey var omringet av minner – utallige innrammede bilder av ham og brødrene, det funklende spisebordet i tre, hvor stolene sto som oppstilte soldater, og utenfor vinduet så han de bølgende åsene, grønne plener og store trær.

Enkelte deler av fortiden kunne alle se, men mye befant seg i hodet til Grey, og han satte like stor pris på minnene som på luften rundt ham. Som da han var åtte år og Jameson reddet ham fra den farlige familiesituasjonen han var i, og ønsket han velkommen til sin egen kjærlige, stabile familie. Han hadde gjort det samme for adoptivbrødrene Mack og Travis. Mer enn tjue år senere kunne ikke Grey vært mer takknemlig. Han var sikker på at Mack og Travis følte det samme.

Andre deler av fortiden deres var ikke like vakker, som bilulykken som drev de tre brødrene fra hverandre. Den kvelden i Macks gamle truck hadde vært helt forferdelig. Det var et rent kaos. De hadde vært sinte, og i et skjødesløst øyeblikk som Grey ikke ville tenke på, hadde han mistet besinnelsen og virkelig kjeftet på brødrene. Han hadde i alle år vært den rolige av dem, fredsmekleren, men ikke nå lenger. Han hadde gitt slipp på alle hemninger, og sagt forferdelige ting som han ønsket at han kunne ta tilbake. Og så feilberegnet Mack svingen på den gamle tømmerveien, alle tre havnet i ravinen og livet ble endret for alltid.

De mistet nesten Travis. Og den natten sverget Grey på at han aldri skulle miste kontrollen igjen.

«Du er tilbake.» Mack slapp en eske ned på skrivebordet til Jameson og gikk bort for å gi Grey en klem. «Hvordan var flyturen fra New York?»

Grey klappet Mack på ryggen. Selv om de klemte hverandre, var det som om det var en mur mellom dem. Ville den noensinne forsvinne? «Grei nok. Jeg måtte bytte i Charlotte, men jeg fikk jobbet litt.»

«Hvordan går det med planene for bryggeriet?» Mack tok et steg tilbake og smilte lett til Grey. Det glimtet i de intense øynene hans.

«Jeg er nesten ferdig.» Grey jobbet for tiden med de byggetekniske planene for bryggeriet som Mack planla å anlegge i den nedlagte stallen på eiendommen. Mack hadde blitt en skikkelig mogul i bryggeriverdenen det siste tiåret, og hadde tjuefem Corkscrew Craft Beer-bryggerier rundt omkring. Mack hadde egen arkitekt, men hadde strukket seg langt for å få Grey til å designe dette. Det var en olivengren, og Grey hadde gladelig grepet den.

«Fantastisk. Jeg er så glad for at vi jobber sammen med dette», sa Mack.

«Jeg også. Vi burde inspisere bygget sammen og gå gjennom detaljene. Jeg er her til Labor Day, så jo raskere, jo bedre.» Grey kunne knapt tro at var tilbake i Asheville for en lengre periode. Da han dro til New York for å studere arkitektur for mer enn ti år siden, hadde han ikke trodd at han ville komme tilbake mer enn en helg i slengen. Det var for mange spøkelser her. For mange muligheter til ubehagelige samtaler og drama, og Grey hatet begge deler.

«Absolutt. Moonlight Ridge har store økonomiske problemer, så vi må åpne bryggeriet så snart som mulig. Vi har ikke nok inntekter til å opprettholde driften.»

«Jeg er klar over det.» Grey hadde et hode for tall, og derfor hadde Mack bedt ham om å se på økonomien til feriestedet etter at Jameson kom hjem fra sykehuset. Det var en underdrivelse å si at det fantes uregelmessigheter. Grey mistenkte at noen hadde hånden i pengekassa, men det skulle et godt trent blikk til for å finne den skyldige og finne ut hvor mye som var stjålet. «Jeg har hyret en regnskapsetterforsker. Regnskapet er i stor grad papirbasert, så jeg har bedt henne komme hit. Jeg har booket henne inn i en av hyttene.»

Mack kikket under lokket på esken, lukket den, og ristet oppgitt på hodet. «Det er en lettelse. Jeg har ingen aning om hvor vi skulle ha startet.»

«Siden pappa bor i underetasjen under rekonvalesensen, burde vi klare å snike oss opp hit og hente resten av dokumentene.»

«Vi vil definitivt ikke at han skal vite om dette. Han skal ikke utsettes for stress», sa Mack. «Vi burde sannsynligvis holde det skjult for Giada også. Jeg vet ikke hvor mye hun sier til ham.»

«Hvor er de to, egentlig?»

«Ute og går tur med hundene. Du må se dem sammen. Det er så morsomt. Hun kjefter på ham, han knurrer tilbake, og så bare ler de. Jeg tror det er kjærlighet i lufta.»

Grey flyttet noen papirer til den andre enden av skinnsofaen og satte seg ned. «Kjærlighet?» Grey ville ikke høres skeptisk ut, men faren deres måtte bli friskere. Kjærlighet var komplisert. Det var det siste han burde tenke på.

Mack trakk på skuldrene. «Jeg og Molly har lagt merke til det.»

Mack hadde ikke bare blitt sammen med barndomskjæresten sin igjen etter at han kom tilbake, men de snakket om å bygge hus på feriestedets eiendom. Mack var alltid på vei hit eller dit, men hadde nå bestemt seg for å bosette seg i Asheville. Permanent. «Hvordan går det med Molly? Går alt bra med dere?»

Mack så ut av vinduet med et fåret smil. Han tenkte sikkert på henne. Var han så lykkelig? Grey ble forbauset. Han hadde aldri hatt slike følelser for noen. «Kan du holde på en hemmelighet?» spurte Mack.

Grey lo nesten. «Jeg er ikke kjent for å fare med sladder.»

«Jeg er klar til å fri til Molly. Jeg har ringen. Jeg vil fastsette en dato.»

Grey kunne ikke forestille seg å være så klar for en stor endring i livet, spesielt en som kunne vise seg å være et feiltak. Men han visste også at når Mack bestemte seg for noe, kom det til å skje, uansett hva. «Er du nervøs?»

«Merkelig nok ikke. Jeg har allerede sagt at jeg vil at vi skal gifte oss. og bygge et hus sammen, og starte en familie. Så det er vel bare en formalitet. Jeg er lei av å sitte og vente på at livet skal skje.»

«Du har ikke akkurat sittet og ventet. Du er så vellykket. Du har bygget en fantastisk virksomhet.»

«Det er ikke det samme. Jeg vet det nå.»

Grey håpet at broren ville tenke det samme senere. Det var mye som ikke var sikkert. Men han fikk seg ikke til å dele bekymringene. Han og Mack prøvde å bygge opp forholdet igjen. «Gratulerer. Jeg er stolt av deg.»

«Takk. Jeg vil gifte meg her.»

«Det skjønner jeg godt. Pappa kommer definitivt til å bli glad for det.»

«Det kan være bra for Moonlight Ridge også. Litt god publisitet. Bryllupsdelen går faktisk ikke så bra.»

«Jeg la merke til det da jeg så på tallene.» Det var ikke lite det var snakk om. Brødrene hadde bestemt seg for å få familiebedriften på fote igjen, og å gjøre den lønnsom. Bryllupene var en essensiell del av det.

«Bra. Jeg håper du kan ta et kritisk blikk på den delen av driften. Akkurat som du så over regnskapet.»

I underetasjen hørt de stemmer og bjeffing. Giada og faren var tilbake fra lufteturen med de to golden retrieverne.

«Grey? Er du her? Jeg så en fremmed bil utenfor.» Jamesons stemme buldret selv fra avstand.

«Det er leiebilen min, pappa. Jeg og Mack kommer ned nå.» Grey gikk mot døren samtidig som broren. «Jeg synes du gir meg mye ansvar nå», sa han til Mack.

Mack så ut som om han ville slenge armen over Greys skulder, men nølte. «Alle må hjelpe til. Vi trenger desperat din hjelp.»

Autumn sov ikke hele natt til mandag. Hun hadde knapt sovet hele helgen. Mollys ord ga gjenklang i hodet. Hvis jeg var deg, ville jeg gjort det jeg kan for å blidgjøre Holloway-brødrene. Hun var ikke sikker på hvordan hun kunne gjøre Grey Holloway fornøyd, men hun hadde satset alt på å bli i Asheville. Hun hadde ikke bare forlatt karrieren, men familien. Og hun hadde latt Jared forsvinne ut av livet sitt. Hun hadde satset alt på denne byen og Moonlight Ridge. Hun måtte få det til å funke.

Tidlig mandag morgen bestemte Autumn seg for å takle Grey Holloway på sin måte. Hvis han skulle stikke nesen sin i hennes jobb, skulle hun styre hvilket førsteinntrykk han fikk av henne. Hun var selv svak for kaffe og bakst, så hun tok med begge deler til hytta han bodde i denne sommeren. Grey hadde rykte på seg for å være kjølig, men frokost burde tine ham opp.

Hun kjørte opp til Greys hytte og slo av motoren. Hun tok maten og gikk oppover stien, og langs den sto blomstrende stauder og solte seg i morgensolen. Hun skulle til den steinbelagte terrassen som gikk langs hele baksiden av huset, og for hvert skritt så hun mer og mer av hytta. Den var kledd i naturstein og hadde et grått skifertak, og fra de store vinduene hadde man god utsikt til de vakre fjellene.

Men så fikk hun øye på noe helt annet, som fikk henne til å stoppe. Grey Holloway tok pushups på terrassen. Et øyeblikk bare sto hun der og så på mens armmusklene spilte for hver repetisjon. Bicepsene ble pumpet opp, musklene ble strammere og svetten glinset. Oi, oi. Ja, det var juni, men luften ble plutselig usedvanlig varm. Rett og slett klam. Da familien var på ferie på Moonlight Ridge da hun var barn, hadde Autumn alltid lekt med Molly. Hun hadde kun sett Grey på avstand, og så vidt sett et glimt av ham sist han var her. Hun hadde ikke ant at det skjulte seg en meislet kropp under den stive skjorten. Kanskje det ikke ble så ille å jobbe med Grey likevel?

«Hallo», ropte hun, og fortsatte oppover stien. «God morgen. Beklager at jeg avbryter deg.»

Grey stoppet midt i en pushup med utstrakte armer og stirret på henne. Det var hennes første glimt av gretne Grey. Han skulte mot henne. Skulte.

Autumn begynte å tvile på at dette var så lurt, men hun kunne ikke snu. Hun var her, og hun hadde med muffins. Hun måtte bare få Grey i godt humør. «Beklager at jeg kommer uten forvarsel, men jeg visste ikke helt hvordan jeg skulle få tak i deg, så jeg tenkte jeg kunne stikke innom.»

«Du er Autumn Kincaid.» Stemmen hans var dyp, jevn og følelsesløs, noe som var et bra tegn. Han hørtes i det minste ikke sur ut. Måten han sto og oppførte seg på var likevel ikke særlig innbydende.

«Det er meg. Jeg forstår det slik at vi skal jobbe sammen.» Hun holdt opp esken fra bakeriet. «Jeg tok med frokost.»

Han ble smal i blikket. «Jeg spiser vanligvis ikke før lunsj.»

Det hadde hun ikke tatt med i beregningen. Det var ikke rart han var sånn en muskelbunt. «Kanskje i dag er dagen da du gjør noe annet? Jeg forsøker å gjøre noe nytt så ofte som mulig. Det gjør livet mer interessant.»

Han stirret tilbake på henne og så oppriktig forvirret ut. «Livet er interessant nok, jeg trenger ikke å gjøre det mer interessant.» Han ristet på hodet som om han forsøkte å riste løs noen tanker. Hun lurte på hva han tenkte på akkurat nå og om det hadde noe med henne å gjøre. Forhåpentligvis tenkte han ikke at hun hadde en skrue løs, men om han gjorde det … vel, da var han ikke den første.

Dette hadde kanskje ikke vært Autumns beste idé, men hun kunne ikke akkurat forsøke på nytt. «Neste gang ringer jeg. Minn meg på å få telefonnummeret ditt.»

Han smilte, og blikket mildnet. «Det skal jeg gjøre.» Han så ned på bordet. «Vær så snill, sett deg.»

«Tusen takk.» Autumn dro ut stolen og satte seg. «Vil du i det minste ha litt kaffe?»

«Alltid.» Grey satte seg ved siden av henne. «Jeg beklager klesvalget. Hadde jeg visst at vi skulle ha et forretningsmøte, hadde jeg kledd meg deretter.»

Autumn så på ham igjen, og forsøkte å forstå seg på ham. Hun hadde ikke vært så mye sammen med Mack, Greys bror, og hun visste at alle tre brødrene var adoptert, men det var likevel overraskende å se hvor ulike de var. Hun ga Grey en av koppene hun hadde tatt med, og litt melkepulver og sukker. «Jeg visste ikke hvordan du vil ha kaffen din.»

Han tok en slurk. «Svart går bra. Tusen takk.»

Autumn gyste av tanken. Hun åpnet tre pakker sukker, tok av lokket på kaffekoppen og hadde dem oppi. «Jeg skjønner ikke hvordan du kan drikke den sånn.»

Han trakk på skuldrene. «Jeg har alltid drukket den sånn.»

«Jeg må i alle fall ha litt sukker oppi. Det tar bort litt av det bitre.»

Han så nok en gang på henne med et spørrende blikk. Det var som om hun var en rebus han forsøkte å løse. Hvis han bare visste at hun gjorde det samme – hun forsøkte å finne ut av om han hadde tenkt å stikke kjepper i hjulene for det eneste hun hadde å bidra med, å planlegge brylluper på Moonlight Ridge.

Han tok en ny slurk med kaffe. «Jeg liker egentlig heller ikke bitterheten. Jeg tror jeg bare er vant til den.»

*

Grey skjønte seg ikke helt på Autumn, men én ting visste han – hun var virkelig vakker. Det mørkeblonde, bølgende håret rakk til rett nedenfor skuldrene, og passet fint til den mørke brilleinnfatningen, som fikk henne til å se driftig ut. Han ble definitivt tiltrukket av det. Personligheten hennes var derimot så ulik hans som det gikk an. Kanskje var det rett og slett slik bryllupsplanleggere oppførte seg, alltid positive og livlige, men det samsvarte ikke med situasjonen han visste at hun befant seg i. Jobben hennes sto i fare. Og hun var nødt til å finne seg i at en arkitekt skulle blande seg opp i den.

«Det må jeg si», begynte han. «Du virker veldig glad til å være en kvinne som nettopp var utsatt for riksdekkende sladder fordi forloveden forlot henne.»

Øynene hennes ble store av sjokk. «Jøss. Du legger ikke fingrene imellom. Du gikk rett til den kjipe delen av samtalen.»

«Men det stemmer, ikke sant?»

«Ja. Og jeg hadde munnen full av metall samt hudproblemer da jeg var femten år. Kanskje du vil se bilder av meg som keitete tenåring?»

Nå var det Grey som ble overrasket. Det var ikke meningen at hun skulle gi et så hissig svar. «Jeg beklager hvis det ble for personlig. Jeg mener bare at du ser glad ut. Jeg vet ikke om jeg ville gjort det hvis jeg var i din situasjon.»

«Hvis jeg går ned i kjelleren hver gang noe kjipt skjer, kommer jeg aldri til å være glad. Heldigvis er jeg for det meste optimistisk.

Dessuten har jeg ikke råd til å være sur», fortsatte hun. «Par vil ha en glad bryllupsplanlegger. De vil ha en person som ikke lar seg vippe av pinnen, som kan takle alle problemer med et smil.»

«Så det er bare skuespill?»

«Når jeg må det.»

Dette føltes som nok en fellesnevner. Grey hadde lært for lenge siden at livet ble mer stabilt hvis han skjulte de største følelsene. Da Grey var ung og fortsatt bodde sammen med de biologiske foreldrene sine, gjorde han sitt ytterste for å oppføre seg slik at han ikke provoserte noen av dem. Faren hadde kort lunte og moren var alkoholiker, noe som viste seg å være en dødelig kombinasjon. Senere i livet hadde Grey mistet besinnelsen en eneste gang, og da endte han og brødrene opp i bunnen av en ravine. «Jeg setter pris på at du er engasjert i jobben din. Vi trenger profesjonalitet på Moonlight Ridge.»

«Av og til føler jeg meg som en terapeut, men det handler egentlig bare om å høre etter og vise empati.» Hun smilte og åpnet esken fra bakeriet. Da hun tok av lokket, trengte duften av bakst seg inn i nesen hans. Hun tok ut en stor muffins til seg selv, før hun skjøv esken bort til ham.

Grey holdt opp hendene. «Å, nei takk. Som jeg sa, jeg spiser vanligvis ikke frokost.»

«Dette er ikke frokost. Det er en personlighetstest. Hvis du kan motstå det som er i esken, vet jeg at jeg har skjønt meg på deg.»

«Det er ikke noe galt med personligheten min bare fordi jeg ikke spiser en muffins.»

«Jeg har scones også. Og jeg sier ikke at det er noe galt, jeg vil bare se hvor sta du er.»

«Jeg er ikke sta.»

«Sa stabeisen.»

Grey ville være frustrert, men sannheten var at han koste seg med denne ertingen med Autumn, selv om han var fast bestemt på ikke å smile og bevise det for henne. Det var langt mindre morsomt når brødrene og Jameson utfordret ham. «Jeg kan motstå alt. Jeg har skikkelig god viljestyrke.»

«Blir du aldri fristet?» Hun tok av papiret og tok en bit av muffinsen. Hun lukket øynene i ren lykksalighet. «Mmm. Dette er så godt. Eple og kanel. Det er som en sukkersøt klem.» Blikket gled sakte oppover, og hun slikket seg rundt munnen.

Plutselig tenkte Grey litt for mye på fristelser og Autumns munn. Det var lenge siden han hadde vært sammen med en kvinne. Selv om de teknisk sett hadde et forretningsmøte, tenkte han at han ikke hadde hatt noe imot å ta av henne brillene og begrave hendene i håret hennes, å legge fingrene rundt nakken og kysse henne. Det var en fullstendig kjødelig, følelsesløs tanke. Grey trodde ikke på romantikk. Men han trodde på sex. «Jeg får ta deg på ordet.»

«Det er et wienerbrød med pasjonsfrukt oppi her også. Det er latterlig godt. Søtt og klissete. Helt nydelig.»

Grey kjente at det strammet seg rundt hoftene, idet den søte duften pirret nesten hans og Autumn pirret ham. Men han skulle ikke gi etter. Han skulle ikke vise det minste tegn på svakhet. Det handlet ikke om bakst. Det handlet om å bevise at han ikke lot seg villede så lett. Ikke av søtsaker. Eller skjønnhet, for den saks skyld. «Det går bra. Takk.»

Hun smattet frustrert. «Greit. Verst for deg.»

Grey kvalte et smil. Han ville ikke skryte av å vise viljestyrke. «Ville du faktisk snakke om jobb i dag?»

«Ja. Det vil jeg. Molly sier at du og brødrene dine har bekymringer rundt måten jeg driver bryllupsvirksomheten på her på Moonlight Ridge. Du skal vite at selv om det har vært noen som har avlyst, er det bare en filleting, og alt går på skinner. Vi kommer til å ha en svært så travel høstsesong.»

Grey tok en ny slurk av kaffen. «Greit. Vel, jeg vet at dette ikke er morsomt å snakke om, men det har vært noen runder med negativ publisitet. Vi har vel et ganske eksklusivt bryllupsklientell? Veletablerte, rike familier? Jeg tviler på at de vil risikere å jobbe med noen som tiltrekker seg det minste snev av kontroverser. Ingen vil ende opp i nyhetene selv.»

«Sladrebladene elsker ethvert påskudd til å skrive om Hollywood-stjerner som har havnet i unåde. Og disse folkene tror at jeg ble født med en sølvskje i munnen.»

Nok en gang ble han forstyrret av tanken på Autumns munn. Selv måten den bevegde seg på, var fristende. Han ville høre mer. «Og ble du det? Født med sølvskje i munnen?»

«Hvis du lurer om jeg vokste opp i en kjent familie og fikk alt jeg ønsket meg, er svaret ja. Men jeg har en bakgrunn som gjør at jeg virkelig passer til denne jobben. Jeg forstår disse mektige familiene. Jeg forstår den dysfunksjonelle måten de fungerer på. Jeg kan temme en bortskjemt monsterbrud. Jeg har kjent en haug av slike kvinner.»

Greys oppvekst kunne ikke ha vært mer annerledes. Han skjønte hva hun mente. «Du har et godt poeng.»

«Nettopp derfor trenger jeg ikke at du og brødrene dine kontrollerer meg. Jeg trenger ikke hjelp, Grey. Alt går bra. Du kan fokusere på renoveringen, som hjelper meg på lang sikt. Enhver forbedring er nok en grunn til å feire brylluper her.»

Som forventet ønsket ikke Autumn at han skulle blande seg. Så hvorfor var han skuffet? Spesielt når han hadde sagt til Mack at han ikke var kvalifisert til dette? Var det Autumn? Den forbløffende blondinen som var så morsom å krangle med? Kanskje det. «La oss gjøre en avtale. Hvis du booker ett innbringende bryllup som erstatter det som ble avlyst, skal jeg si til brødrene mine at vi skal holde oss unna.»

Autumn spiste ferdig muffinsen og slikket bort litt sukker fra fingeren. Grey forsøkte å la være å stirre, men kjente likevel at det sitret nedover ryggen. «Definer ’innbringende’.»

«Hva var det største bryllupet du organiserte i fjor?»

«Bryllupet mellom Fitch og Knight. De la igjen nesten ett hundre tusen dollar.»

«Kan du booke et sånt igjen?»

Øynene ble komisk store. «Slike brylluper vokser ikke på trær. Jeg har et tips om noe lignende. Det er mye forlangt, men jeg skal se hva jeg klarer. Tror du det er nok til å overbevise brødrene dine om at jeg kan få gjøre jobben min uten oppsyn?»

«Jeg tror det er nok til å få dem til å slippe taket.»

Hun nikket igjen, sakte, og virket å være dypt i tankene.

«Ok. Vel, Molly nevnte at du kanskje kan hjelpe meg med noen av de eldre familiene i Asheville. Jeg er fra LA. Jeg har ingen tilknytning til denne byen. Og det blir nok lettere hvis jeg har med en av Jamesons sønner.»

«Folk elsker faren min.»

«Selvsagt. Og hvis noen kan selge et bryllup her, er det sikkert deg.» Hun så seg over skulderen og over de vakre grønnkledde åsene som omga innsjøen og hele eiendommen. «Du vet sikkert mer om Moonlight Ridge enn de fleste. Jeg antar at du elsker stedet.»

Grey kjente at det strammet om hjertet. Han hadde elsket å bo her før, men det føltes ikke som hjemme lenger. Mye skyldtes tiden og avstanden, og det var hans feil siden han hadde valgt å holde seg borte. Men Mack og Travis hadde gjort det samme. Alle tre trengte avstand etter ulykken som endret livene deres. «Jeg liker det. Selvsagt. Men jeg er ikke den som blir tårevåt og sentimental bare av tanken.»

Autumn nikket og lukket esken med bakst. «Overrasker meg ikke.»

«Tror du at du forstår deg på meg etter én samtale?»

Autumn smalnet blikket og gransket ham opp og ned, og han ble stram i hele kroppen, på en behagelig måte. «Du trener masse. Du spiser ikke søtsaker med mindre du må. Karrieren er første-, andre- og tredjeprioritet. Du gleder deg til du skal tilbake til New York, for selv om du trives i Asheville, elsker du ikke stedet.»

«Jeg kan forsikre deg om at jeg kan by på mer enn som så.»

«Vel, jeg gleder meg til å finne ut av det.» Hun reiste seg. «Kan du komme til kontoret mitt onsdag morgen? Klokken ti? Delilah Barefoot kommer for å inspisere området og for å bli vartet opp etter alle kunstens regler. Moren kommer fra Washington DC. Rebecca Barefoot? Har du hørt om henne?»

«Senatoren?» Grey reiste seg også.

«Henne, ja.» Autumn hadde allerede begynt å gå. Han ble forhekset av måten hoftene svingte på. Helsike, dette betydde problemer.

«Jeg skulle minne deg på at du måtte få telefonnummeret mitt.»

«Jeg vet hvor jeg finner deg.»

Grey brummet. Som om han trengte nok en overraskelse. «Vent. Du glemte baksten.»

Hun stoppet og så seg over skulderen mens øynene glitret i solen. Det var det mest intense blikket Grey noen gang hadde sett. «Jeg glemte den ikke. Jeg synes du trenger en leksjon i å gi etter for fristelse.»

